
A kenyérbúza meiotikus rekombinációjának vizsgálata modern immunohisztokémiai módszerekkel

A kenyérbúza több mint hárommilliárd ember napi alapvető élelmiszerforrását biztosítja, és jelentős mennyiségben tartalmaz az emberi táplálkozás számára fontos rostokat, tápanyagokat és vitaminokat. A búzatermesztés olyan aktuális nehézségekkel néz szembe, mint a népességnövekedés és a klímaváltozás, melyek megkövetelik, hogy szélsőséges környezeti viszonyok között nagyobb mennyiségű termést állítsunk elő. Ehhez szükséges a búza genetikai sokféleségének hatékonyabb kiaknázása. A genetikai sokféleség szélesebb körű kihasználásának gátja a búza meiotikus programjában rejlik, ahol a kromoszómák rekombinációja szigorú számbeli szabályozottság alatt áll és a kromoszóma végekre korlátozódik.
A dolgozat célja egy modern, immunocitokémiai módszer optimalizálása volt kenyérbúzában, amelynek segítségével a meiózis során kialakuló kromoszómális átkereszteződések és a hibajavító mechanizmusok dinamikája megbízhatóan nyomonkövethető. Ehhez a meiotikus rekombináció hibajavító folyamataiban és a befejezett átkereszteződések kialakításában kulcsfontosságú fehérje, a HEI10 immunocitokémiai módszerekkel történő kimutatását tűztük ki célul. A kutatás során sejtbiológiai módszereket ötvöztünk nagy felbontású mikroszkópiával és 3D képalkotással, hogy a DNS hibajavításban és az átkereszteződések folyamatában kulcsfontosságú HEI10 fehérje sejtmagon belüli jelölését elvégezhessük.
Új poliklonális ellenanyagot állíttattunk elő, amelytől azt vártuk, hogy a meiotikus sejtmagokon belül kimutatja a HEI10 fehérje lokalizációs pontjait, így az átkereszteződések száma pontosan meghatározhatóvá válik. Két alapvetően különböző szövetfixálási és sejtpreparálási módszer hatékonyságát hasonlítottuk össze. A HEI10 fehérje sejten belüli kimutatását a ZYP1 szinaptonémás komplex fehérje immunjelölésével kombinálva alkalmaztuk (co-immunolabeling), így azonosítani tudtuk a fehérje sejten belüli megjelenését a különböző korai osztódási fázisok során.
Kísérleteink igazolták a HEI10 ellenanyag által nyújtott jel specifikusságát, amely kolokalizált a ZYP1 fehérje jelével. A módszer alkalmas a rekombinációs gyakoriság pontos számszerűsítésére búzában, így lehetővé teszi a rekombináció korai osztódási állapotban történő vizsgálatát és a kromoszómális átereszteződések számbeli és térbeli meghatározását. Az adatok lehetővé teszik különböző genotípusok rekombinációs folyamatainak statisztikai összehasonlítását és a nemesítési vonalak kiválogatását, amelyekben a rekombinációs események száma megemelkedett.



